ไฟแนนซ์ทูเดย์
...6 เดือนผ่านไป ผลงานแก้แบงก์รัฐยังสปีดไม่เต็มที่ ส่วนคนที่ผลงานดีเห็นจะมีแค่ สาลินี วังตาล ประธานเอสเอ็มอีแบงก์ ที่เร่งแก้หนี้เสีย และปล่อยกู้ใหม่ จนเกิดเสียงลือในวงการว่า คนผู้ใหญ่ระดับบิ๊กต้องการจะโยกประธานแบงก์รัฐ หมุนเก้าอี้กันภายในวง มี สมชัย สัจจพงษ์ ประธานออมสิน ที่ดูเหมือนมีแต่คนอยากจะมาเสียบแทน เพราะเป็นแบงก์ที่ผลประกอบการดีกว่าเพื่อน
8 ม.ค. 2558

...6 เดือนผ่านไป ผลงานแก้แบงก์รัฐยังสปีดไม่เต็มที่ ส่วนคนที่ผลงานดีเห็นจะมีแค่ สาลินี วังตาล ประธานเอสเอ็มอีแบงก์ ที่เร่งแก้หนี้เสีย และปล่อยกู้ใหม่ จนเกิดเสียงลือในวงการว่า คนผู้ใหญ่ระดับบิ๊กต้องการจะโยกประธานแบงก์รัฐ หมุนเก้าอี้กันภายในวง มี สมชัย สัจจพงษ์ ประธานออมสิน ที่ดูเหมือนมีแต่คนอยากจะมาเสียบแทน เพราะเป็นแบงก์ที่ผลประกอบการดีกว่าเพื่อน
...กรมบังคับคดี เตรียมจัดมหกรรมขายทอดตลาดทรัพย์สินออกจากกระบวนการบังคับคดี มูลค่าไม่น้อยกว่า 1.5 หมื่นล้านบาท ช่วงเดือน ม.ค.-มี.ค. ใครสนใจทรัพย์มีราคาถูกไม่น่าพลาดงานนี้ รวมทั้งเร่งไกล่เกลี่ยข้อพิพาทชั้นบังคับคดี เพื่อเพิ่มทางเลือกให้กับประชาชน (กลุ่มลูกหนี้) ที่เกี่ยวข้องในกระบวนการบังคับคดีได้มีโอกาสในการยุติข้อพิพาทด้วยความสะดวก รวดเร็ว ประหยัดค่าใช้จ่าย รวมทั้งเป็นการเสริมสร้างความปรองดองและสมานฉันท์ในสังคม โดยได้ดำเนินการร่วมกับหน่วยงานทั้งภาครัฐและเอกชน เช่น กองทุนเงินให้กู้ยืมเพื่อการศึกษา (กยศ.) บริษัท บัตรกรุงไทย บริษัท โตโยต้า ลีสซิ่ง (ประเทศไทย)
...ด้าน ธ.ก.ส. เสริมทัพด้วยการตั้งบอร์ดใหม่ 2 คน คือ โอภาส กลั่นบุศย์ ผู้แทนกรมส่งเสริมสหกรณ์ เป็นกรรมการ แทน จุมพล สงวนสิน และแต่งตั้ง ประพัฒน์ ปัญญาชาติรักษ์ ฉายาที่ใครๆ ก็รู้จักคือ “ไอ้ก้านยาว” อดีต รมช.เกษตรฯ และอดีตประธานคณะกรรมการกองทุนฟื้นฟูและพัฒนาเกษตรกร โดยปัจจุบันเป็นประธานสภาเกษตรกรแห่งชาติ ผู้ซึ่งเคยต่อต้านโครงการจำนำข้าว ขึ้นเป็นกรรมการแทน ธนรัชต์ วิเชียรรัตน์ ที่ขอลาออก ทั้งนี้คณะรัฐมนตรี (ครม.) อนุมัติให้มีผลตั้งแต่วันที่ 30 ธ.ค. 2557 ที่ผ่านมา
...ทิ้งท้ายที่งานวันเด็ก เสาร์ที่ 10 ม.ค.นี้ อย่าพลาดเที่ยวงานวันเด็กที่ธนาคารออมสิน สำนักงานใหญ่ และสำนักงานธนาคารออมสินภาค 18 แห่งทั่วประเทศ ภายใต้แนวคิด “เด็กไทยก้าวไกลสู่อาเซียน” พร้อมเชิญชวนเด็กๆ ออมเงิน ตั้งแต่ 50 บาทขึ้นไป รับ “กระปุกออมสินสร้างเด็กไทย ก้าวไกลสู่อาเซียน” เป็นที่ระลึก 
...ด้าน ธ.ก.ส. สำนักงานใหญ่ เปิดบ้านใหม่ที่สาขาบางเขน จัดงานวันเด็กภายใต้แนวคิด FARM KIDS เพื่อสนับสนุนให้เด็กและเยาวชนเรียนรู้วิถีเกษตรพอเพียง หากเปิดบัญชี 100 บาท และรับกระปุกออมทรัพย์ผลไม้จาก ธ.ก.ส.เช่นกัน คุณพ่อคุณแม่ ชอบงานสไตล์นี้พาลูกๆ ไปเที่ยวกันได้เต็มที่
...ปิยะ ซอโสตถิกุล ที่ปรึกษาธนาคารกรุงเทพ บิ๊กซีคอน แจกข้าวกล้องอินทรีย์เป็นของขวัญปีใหม่ให้ผู้ใหญ่และญาติสนิทมิตรสหาย ดีไม่แจกรองเท้าแตะนันยางอันโด่งดัง แต่เปิดเว็บขายนันยางอย่างเป็นทางการสนใจเชิญคลิก